b'\n_START_ARTICLE_\nMorbegna\n_START_PARAGRAPH_\nMorbegna [morb\xc3\xa9nja] (italijansko Capanna Morbegno, v prevodu Ko\xc4\x8da Morbegno ali tudi Morbenjska ko\xc4\x8da) je bila italijanska voja\xc5\xa1nica in planinska ko\xc4\x8da pod Triglavom (2864 m) pri stranskem vrhu Glava na Zaplanji (2556 m). Nahajala se je nedale\xc4\x8d od Triglavske voja\xc5\xa1nice Viktorja Emanuela III. Z nadmorsko vi\xc5\xa1ino 2500 m je bila ena izmed redkih stavb na Slovenskem, zgrajenih na oziroma nad vi\xc5\xa1ino 2500 metrov. Poleg Triglavskega doma na Kredarici (2515 m), Doma Planika pod Triglavom (2401 m) ter Doma Valentina Stani\xc4\x8da pod Triglavom (2332 m) je bila ena izmed \xc5\xa1tirih planinskih postojank, ki so slu\xc5\xbeile planincem za neposreden vzpon na Triglav.\n_START_SECTION_\nZgodovina\n_START_PARAGRAPH_\nKo\xc4\x8da je bila zgrajena leta 1919, \xc5\xa1e pred uradnim podpisom Rapalske pogodbe 12. novembra 1920 med Kraljevino Italijo in Kraljevino SHS, ko je Italija dobila ozemlje slovenske Primorske. \xc4\x8ceprav je bila takrat meja zgolj okvirno dolo\xc4\x8dena (dokon\xc4\x8dno je bila dolo\xc4\x8dena leta 1924), je italijanska stran \xc5\xbee name\xc5\xa1\xc4\x8dala svoje voja\xc5\xa1ke posadke po primorskem visokogorju. Tako je 8. armada izdala povelje 52. diviziji za izgradnjo voja\xc5\xa1ke postojanke pod Triglavom. Ta je za gradnjo zadol\xc5\xbeila bataljon Morbegno. Ko\xc4\x8da je bila slovesno odprta 18. septembra 1919 in poimenovana po mestu Morbegno v Lombardiji. Bataljon je v njej nastanil \xc4\x8dastnika in 7 vojakov alpinov, ki so imeli za nalogo patruljirati in nadzorovati podro\xc4\x8dje v okolici Triglava. Zgraditev Ko\xc4\x8de Napoleoneja Cozzija leta 1930 (predhodnica Tr\xc5\xbea\xc5\xa1ke ko\xc4\x8da na Doli\xc4\x8du) ter zgraditev nove Triglavske voja\xc5\xa1nice Viktorja Emanulela III. leta 1933/1934 v bli\xc5\xbeini Morbegne, je povzro\xc4\x8dil, da je pomen slednje zamrl. Danes so od ko\xc4\x8de ostali kamniti temelji.\n_START_SECTION_\nOpis\n_START_PARAGRAPH_\nKo\xc4\x8da se je nahajala pod ostenjem Triglava, natan\xc4\x8dneje 70 m ju\xc5\xbeno ter 450 m zahodno od vrha. Bila je lesena in je imela tri prostore v skupni velikosti 6 krat 3 metre, ki so bili lo\xc4\x8deni s kamnitimi zidovi. V italijanskem planinskem vodniku iz leta 1930 je pisalo, da ko\xc4\x8da ne nudi klasi\xc4\x8dne planinske ponudbe ter da zaradi neprostornosti odsvetujejo spanje.'